Boek: Liefde is 'n sprokie - Maroela Media
Samesteller: Santie Nel
'n Bundel unieke kort liefdesstories wat tienerlesers sal wegvoer na 'n moderne sprokieswêreld vol aantreklike helde en romantiese heldinne. Elke verhaal is op 'n bekende sprokie of feëverhaal gebaseer – maar met 'n heerlike moderne kinkel.
Talia is so tuis in die water soos 'n meermin. Maar Erik, met sy blonde hare en blou oe, sorg dat sy sukkel om op haar diepseeduikkursus te konsentreer… Cara het 'n ogie op verlede jaar se hoofseun , maar sy kan tog nie help om die nerdy nuwe ou, Pierre Prins, se diep, groen oë agter sy dik brilglase raak te sien nie…
Van die eerste dag wat Wolfgam vir Vlam van Huten raakgesien het, is sy nie net in sy kop nie, sy is in sy hart – daardie rooikopmeisiekind met die laggend oë wat sy nag- en dagdrome in besit geneem het. Maar sy rits net gedurig saam met daardie slymbol op sy motorfiets rond.
Amika is so moeg daarvoor om die langste meisie in haar klas wees. Sy troon alewig soos 'n toring bo almal uit en die seuns spot haar alewig daaroor. Maar wanneer haar gunsteling-onderwyser voorstel dat sy by die modelskool inskryf, lyk dit of alles kan verander. Sal Adriaan haar anders sien?
* Lekker kort-kort stories wat vinnig en maklik lees
Die skrywers van hierdie bundel stories is deel van die Fynbosskrywers-groep. Hierdie is die derde projek wat die groep saam aanpak. Hulle eerste was 'n dierestorie-CD gemik op 4 – 8-jariges. Die CD is verlede jaar op RSG uitgesaai en hulle het binne drie maande hulle eerste besending van 500 CD's uitverkoop. Hulle kortverhaal Middernag en ander spokerige stories het in 2013 by Human & Rousseau verskyn. Al hierdie skrywers het al individueel in verskeie publikasies en genres gepubliseer, o.a. kortverhaalbundels, bloemlesings, opvoedkundige publikasies, vonkfiksie, tekste vir kinderteater, artikels, en ander.